Document ID: /roh_data/filtered/fineweb-2-filterrobots_roh.jsonl.gz/22908

Ch’ina midada fetschia da basegn tar l’autoritad communala da Bever, saja gia pli ditg in tema en vischnanca han declerà pliras persunas dumandadas dad RTR sin via. En in microfon u davant ina camera han dentant be paucs vulì prender posiziun.
Sconfitta per tut la suprastanza
Surtut la mancanza d’ina communicaziun clara ed averta vegn crititgada e numnada sco in dils puncts principals per il debachel a Bever. Quai saja finalmain er la raschun ch’i vegn a dar er ina roschada tar ils commembers da la suprastanza da Bever, uschè il tenor tar ils passants sin via.
Respect dal pensum
Per Fadri Guidon, che succeda l'emprim da schaner 2017 a Ladina Meyer, signifitga l’uffizi da president communal er ina gronda sfida. Il pli grond respect haja el dal volumen da la lavur che spetgia el. Difficil vegnia er ad esser tenor il magister e pur, dad accumplir tut las aspectativas che la populaziun ha uss envers la nova suprastanza communala.
Il suveran da Bever ha elegì cun 209 vuschs Fadri Guidon sco nov president communal per il trienni 2017-2019. La presidenta en uffizi, Ladina Meyer, ha cuntanschì be 78 vuschs. Ultra da quai han era dus commembers da la suprastanza da rumir lur sez per la fin da l’onn.